### NN 67/2025 (9.4.2025.), Zakon o provedbi Uredbe (EU) 2022/2065 Europskog parlamenta i Vijeća od 19. listopada 2022. o jedinstvenom tržištu digitalnih usluga i izmjeni Direktive 2000/31/EZ (Akt o digitalnim uslugama)

HRVATSKI SABOR

857

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O PROVEDBI UREDBE (EU) 2022/2065 EUROPSKOG PARLAMENTA I VIJEĆA OD 19. LISTOPADA 2022. O JEDINSTVENOM TRŽIŠTU DIGITALNIH USLUGA I IZMJENI DIREKTIVE 2000/31/EZ
 (AKT O DIGITALNIM USLUGAMA)

Proglašavam Zakon o provedbi Uredbe (EU) 2022/2065 Europskog parlamenta i Vijeća od 19. listopada 2022. o jedinstvenom tržištu digitalnih usluga i izmjeni Direktive 2000/31/EZ (Akt o digitalnim uslugama), koji je Hrvatski sabor donio na sjednici 28. ožujka 2025.

Klasa: 011-02/25-02/32
 Urbroj: 71-10-01/1-25-2
 Zagreb, 4. travnja 2025.

Predsjednik
 Republike Hrvatske
 Zoran Milanović, v. r.

ZAKON

O PROVEDBI UREDBE (EU) 2022/2065 EUROPSKOG PARLAMENTA I VIJEĆA OD 19. LISTOPADA 2022. O JEDINSTVENOM TRŽIŠTU DIGITALNIH USLUGA I IZMJENI DIREKTIVE 2000/31/EZ (AKT O DIGITALNIM USLUGAMA)

I. OPĆE ODREDBE

Predmet Zakona

Članak 1.

Ovim Zakonom određuju se nacionalna tijela i njihove ovlasti za provedbu Uredbe (EU) 2022/2065 Europskog parlamenta i Vijeća od 19. listopada 2022. o jedinstvenom tržištu digitalnih usluga i izmjeni Direktive 2000/31/EZ (Akt o digitalnim uslugama) (u daljnjem tekstu: Uredba (EU) 2022/2065), pravni lijekovi na odluke nadležnih tijela te se definiraju novčane kazne za prekršaje povezane s kršenjem odredbi Uredbe (EU) 2022/2065.

Usklađivanje propisa s pravnim poretkom Europske unije

Članak 2.

Ovim Zakonom osigurava se provedba Uredbe (EU) 2022/2065 Europskog parlamenta i Vijeća od 19. listopada 2022. o jedinstvenom tržištu digitalnih usluga i izmjeni Direktive 2000/31/EZ (Akt o digitalnim uslugama) (SL L 277, 27. 10. 2022.).

Definicije pojmova i rodni pojmovi

Članak 3.

(1) Pojmovi u smislu ovoga Zakona imaju jednako značenje kao pojmovi određeni Uredbom (EU) 2022/2065.

(2) Izrazi koji se koriste u ovom Zakonu, a imaju rodno značenje, odnose se jednako na muški i ženski rod.

II. NACIONALNA NADLEŽNA TIJELA I OVLASTI NACIONALNIH NADLEŽNIH TIJELA

Koordinator za digitalne usluge

Članak 4.

(1) Koordinator za digitalne usluge u smislu članka 49. Uredbe (EU) 2022/2065 je Hrvatska regulatorna agencija za mrežne djelatnosti.

(2) Koordinator za digitalne usluge obavlja sljedeće zadaće:

1. koordinira rad tijela uključenih u provedbu odredbi Uredbe (EU) 2022/2065 iz članaka 6., 7. i 8. ovoga Zakona te je kontaktna točka za suradnju s koordinatorima digitalnih usluga u drugim državama članicama na temelju članka 49. stavka 2. Uredbe (EU) 2022/2065

2. nositelj je ovlasti na temelju članaka 51. i 53. Uredbe (EU) 2022/2065

3. sastavlja godišnje izvješće iz članka 55. Uredbe (EU) 2022/2065

4. prekogranično surađuje s koordinatorima za digitalne usluge u ostalim državama članicama na temelju članka 58. Uredbe (EU) 2022/2065

5. sudjeluje u zajedničkim istragama s koordinatorima za digitalne usluge u ostalim državama članicama na temelju članka 60. Uredbe (EU) 2022/2065

6. kao član s pravom glasa sudjeluje u radu Europskog odbora za digitalne usluge na temelju članaka 62. i 63. Uredbe (EU) 2022/2065

7. izvršava ovlasti u vezi s izvansudskim rješavanjem sporova iz članka 21. Uredbe (EU) 2022/2065

8. izvršava ovlasti u vezi s dodjeljivanjem statusa pouzdanih prijavitelja iz članka 22. Uredbe (EU) 2022/2065.

Certificiranje tijela za izvansudsko rješavanje sporova, dodjeljivanje, suspendiranje ili opoziv statusa pouzdanih prijavitelja i donošenje pravilnika za certificiranje tijela za izvansudsko rješavanje sporova i status pouzdanih prijavitelja

Članak 5.

(1) U postupku certificiranja tijela za izvansudsko rješavanje sporova u određenom području nezakonitog sadržaja ili opozivanja tog certifikata na temelju članka 21. Uredbe (EU) 2022/2065 te u postupku dodjeljivanja, suspendiranja ili opozivanja statusa pouzdanog prijavitelja za određenu vrstu nezakonitog sadržaja na temelju članka 22. Uredbe (EU) 2022/2065, Koordinator za digitalne usluge zatražit će mišljenje nadležnog tijela iz članka 6. ovoga Zakona nadležnog ovisno o vrsti nezakonitog sadržaja.

(2) Vijeće Hrvatske regulatorne agencije za mrežne djelatnosti donijet će pravilnik o kriterijima i načinu certificiranja tijela za izvansudsko rješavanje sporova.

(3) Vijeće Hrvatske regulatorne agencije za mrežne djelatnosti donijet će pravilnik o kriterijima i načinu dodjeljivanja, suspendiranja ili opozivanja statusa pouzdanog prijavitelja.

Tijela nadležna za izdavanje naloga za djelovanje protiv nezakonitog sadržaja i naloga za davanje informacija

Članak 6.

(1) Tijela nadležna za izdavanje naloga za djelovanje protiv nezakonitog sadržaja iz članka 9. i naloga za davanje informacija iz članka 10. Uredbe (EU) 2022/2065 su:

1. Državno odvjetništvo i Ministarstvo unutarnjih poslova za nezakoniti sadržaj koji predstavlja kazneno djelo i prekršaj

2. Agencija za zaštitu osobnih podataka za nezakoniti sadržaj koji predstavlja povredu propisa kojima je uređena zaštita osobnih podataka

3. Carinska uprava Ministarstva financija za nezakoniti sadržaj koji predstavlja povredu prava intelektualnog vlasništva

4. Državni inspektorat za nezakoniti sadržaj koji predstavlja povredu propisa iz djelokruga inspekcija Državnog inspektorata, u skladu s ovlastima određenim posebnim propisima

5. Ministarstvo zdravstva za nezakonit sadržaj koji predstavlja povredu iz područja zdravstva, lijekova i medicinskih proizvoda i biomedicine, u skladu s ovlastima određenim posebnim zakonom

6. Agencija za elektroničke medije za nezakoniti sadržaj koji predstavlja povredu iz područja elektroničkih medija, u skladu s ovlastima određenim posebnim propisima

7. druga tijela, u skladu s ovlastima određenim posebnim zakonima kojima se uređuje njihov djelokrug.

(2) Tijela iz stavka 1. ovoga članka, odnosno ovlaštene službene osobe izdaju nalog za djelovanje protiv nezakonitog sadržaja i nalog za davanje informacija po službenoj dužnosti.

(3) Nalog za djelovanje protiv nezakonitog sadržaja mora sadržavati sve elemente iz članka 9. Uredbe (EU) 2022/2065 i izriče se na hrvatskom jeziku uz prevođenje elemenata iz članka 9. stavka 2. točaka a) i b) Uredbe (EU) 2022/2065 na jezik koji je odredio pružatelj usluge posredovanja ili jezik koji je bilateralno dogovoren.

(4) Nalog za davanje informacija mora sadržavati sve elemente iz članka 10. Uredbe (EU) 2022/2065 i izriče se na hrvatskom jeziku uz prevođenje elemenata iz članka 10. stavka 2. točaka a) i b) Uredbe (EU) 2022/2065 na jezik koji je odredio pružatelj usluge posredovanja ili jezik koji je bilateralno naveden.

(5) Protiv naloga iz ovoga članka dopušten je prigovor u skladu s člancima 11. i 12. ovoga Zakona.

(6) Nalog iz stavka 2. ovoga članka smatra se dostavljenim pružatelju usluge posredovanja u trenutku koji je zabilježen na poslužitelju za slanje poruka.

Tijelo nadležno za transparentnost sustava za preporučivanje i zaštitu maloljetnika na internetu

Članak 7.

Tijelo nadležno za provedbu članaka 27. i 28. Uredbe (EU) 2022/2065 je Agencija za zaštitu osobnih podataka.

Tijela nadležna za nadzor dizajna i organizacije internetskog sučelja, oglašavanja na internetskim platformama, sljedivost trgovaca, integriranu usklađenost i pravo na informacije

Članak 8.

Tijela nadležna za provedbu članaka 25., 26. i 30. do 32. Uredbe (EU) 2022/2065 su tijela državne uprave iz članka 6. stavka 1. ovoga Zakona, svako u svom djelokrugu, u skladu s ovlastima određenim posebnim zakonom.

Praćenje provedbe i izvještavanje

Članak 9.

(1) Nadležna tijela iz članka 6. ovoga Zakona dužna su dostavljati svoja izvješća o provedenim aktivnostima Koordinatoru za digitalne usluge, uključivo broj i predmet naloga za djelovanje protiv nezakonitog sadržaja i naloga za davanje informacija te učinke tih naloga, sukladno članku 55. Uredbe (EU) 2022/2065, najkasnije do 1. veljače tekuće kalendarske godine za prethodnu godinu.

(2) Radi ispunjavanja zahtjeva suradnje s drugim koordinatorima za digitalne usluge, Europskom komisijom i Odborom, Koordinator za digitalne usluge može zatražiti izvješće iz stavka 1., neovisno o roku iz stavka 1. ovoga članka.

(3) Koordinator za digitalne usluge osigurava dostavu objedinjenih godišnjih izvješća Europskoj komisiji i Odboru do 1. ožujka tekuće kalendarske godine za prethodnu godinu.

(4) Tijela za izvansudsko rješavanje sporova certificirana na temelju članka 21. Uredbe (EU) 2022/2065 te pouzdani prijavitelji iz članka 22. Uredbe (EU) 2022/2065 obvezni su Koordinatoru za digitalne usluge do 1. veljače tekuće kalendarske godine dostavljati izvješće iz članka 21. stavka 4. odnosno članka 22. stavka 3. Uredbe (EU) 2022/2065.

Sredstva za rad Koordinatora za digitalne usluge

Članak 10.

Sredstva za rad Koordinatora za digitalne usluge osigurava Koordinator za digitalne usluge iz vlastitih sredstava.

III. PRAVNI LIJEKOVI

Dopustivost i podnošenje prigovora

Članak 11.

(1) Pružatelj usluga posredovanja i primatelj usluge mogu podnijeti prigovor protiv:

1. naloga nadležnog tijela za djelovanje protiv nezakonitog sadržaja koji je izdan na temelju članka 9. Uredbe (EU) 2022/2065

2. naloga za davanje informacija koji je izdan na temelju članka 10. Uredbe (EU) 2022/2065.

(2) Prigovor iz ovoga članka ne odgađa izvršenje naloga.

Rok za podnošenje prigovora

Članak 12.

Prigovor iz članka 11. stavka 1. ovoga Zakona podnosi se Općinskom prekršajnom sudu u Zagrebu, putem nadležnog tijela koje je izdalo nalog u roku od osam dana od dana primitka naloga izdanog na temelju članka 9. ili članka 10. Uredbe (EU) 2022/2065.

Odlučivanje o prigovoru

Članak 13.

(1) O prigovoru iz članka 11. ovoga Zakona odlučuje Općinski prekršajni sud u Zagrebu, prema odredbama zakona kojim se uređuje prekršajni postupak.

(2) Nepravodoban i nedopušten prigovor te prigovor koji je podnijela neovlaštena osoba Općinski prekršajni sud u Zagrebu odbacit će rješenjem.

(3) O osnovanosti naloga za djelovanje protiv nezakonitog sadržaja ili naloga za davanje informacija Općinski prekršajni sud u Zagrebu odlučuje rješenjem.

(4) Protiv rješenja Općinskog prekršajnog suda u Zagrebu ovlaštene osobe mogu podnijeti žalbu u roku od osam dana od dana dostave prijepisa rješenja.

(5) O izjavljenoj žalbi iz stavka 4. ovoga članka rješenjem odlučuje Visoki prekršajni sud Republike Hrvatske.

(6) Povodom prigovora iz članka 11. ovoga Zakona postupa se žurno.

Pokretanje upravnog spora

Članak 14.

(1) Protiv odluka Koordinatora za digitalne usluge iz članaka 21. i 22. i članka 51. stavaka 1. do 3. Uredbe (EU) 2022/2065 i protiv rješenja Koordinatora za digitalne usluge kojim se odlučuje o pritužbama podnesenim na temelju članka 53. Uredbe (EU) 2022/2065 može se pokrenuti upravni spor.

(2) Tužba se podnosi upravnom sudu.

Suradnja nadležnih tijela

Članak 15.

U obavljanju poslova vezanih uz provedbu Uredbe (EU) 2022/2065 nadležna tijela iz članka 6. ovoga Zakona dužna su surađivati međusobno, a po potrebi i s ostalim javnopravnim tijelima te osigurati zaštitu podataka i čuvanje poslovne tajne.

Pružanje pravne i stručne pomoći

Članak 16.

(1) U obavljanju ovlasti iz Uredbe (EU) 2022/2065 Koordinator za digitalne usluge može zatražiti pravnu i stručnu pomoć od nadležnih tijela iz članka 6. ovoga Zakona.

(2) Nakon zaprimanja zahtjeva iz stavka 1. ovoga članka nadležno tijelo dužno je u roku naznačenom u zahtjevu pružiti traženu pravnu i stručnu pomoć.

Provedbene ovlasti nadležnih tijela

Članak 17.

(1) Nadležna tijela iz članaka 6., 7. i 8. ovoga Zakona provode inspekcijski nadzor u skladu s odredbama ovoga Zakona, Uredbe (EU) 2022/2065 i posebnim zakonima kojima se uređuju ovlasti nadležnih tijela.

(2) Ako nadležno tijelo iz stavka 1. ovoga članka, odnosno ovlaštena službena osoba u okviru postupanja utvrdi povrede odredbi članaka 25. do 28. i 30. do 32. Uredbe (EU) 2022/2065, ima sve ovlasti iz članka 51. Uredbe (EU) 2022/2065, uključujući i ovlast izricanja mjera rješenjem određujući primjereni rok za izvršenje mjere u cilju prestanka povreda.

(3) Protiv rješenja iz stavka 2. ovoga članaka nije dopuštena žalba, već se može pokrenuti upravni spor.

IV. PREKRŠAJNE ODREDBE

Prekršaji pružatelja usluga posredovanja

Članak 18.

(1) Novčanom kaznom u iznosu od 6630,00 do 66.360,00 eura ili u iznosu do 6 % godišnjeg svjetskog prihoda dotičnog pružatelja usluga posredovanja u prethodnoj financijskoj godini, ovisno o tome koji je iznos veći, kaznit će se za prekršaj pravna osoba – pružatelj usluga posredovanja, koja:

1. ne djeluje bez odgode po primitku naloga za djelovanje protiv određenog nezakonitog sadržaja ili određenih nezakonitih sadržaja, sukladno članku 9. Uredbe (EU) 2022/2065

2. ne djeluje bez odgode po primitku naloga za davanje informacija, sukladno članku 10. stavku 1. Uredbe (EU) 2022/2065

3. nije bez odgode obavijestila nadležno tijelo koje je izdalo nalog iz članka 9. ili članka 10. Uredbe (EU) 2022/2065 o provedbi i trenutku kada je nalog proveden, sukladno članku 9. stavku 1. odnosno članku 10. stavku 1. Uredbe (EU) 2022/2065

4. ne ispunjava obveze u pogledu informiranja primatelja usluge, sukladno članku 9. stavku 5. Uredbe (EU) 2022/2065

5. nakon primitka naloga za davanje određenih informacija o određenom pojedinačnom primatelju usluge ili određenim pojedinačnim primateljima usluge ne ispunjava obveze iz članka 10. stavaka 1. i 5. Uredbe (EU) 2022/2065

6. ne odredi kontaktnu točku za tijela država članica, Komisiju i Odbor, sukladno članku 11. stavku 1. Uredbe (EU) 2022/2065

7. ne odredi kontaktnu točku za primatelje usluga, sukladno članku 12. stavku 1. Uredbe (EU) 2022/2065

8. ne imenuje pravnog zastupnika, sukladno članku 13. stavcima 1., 2., i 4. Uredbe (EU) 2022/2065

9. ne ispunjava obveze u odnosu na definiranje uvjeta poslovanja, sukladno članku 14. stavcima 1. do 6. Uredbe (EU) 2022/2065

10. ne ispunjava obveze izvješćivanja radi transparentnosti iz članka 15. stavka 1. Uredbe (EU) 2022/2065

11. ne ispunjava obveze uspostave mehanizama obavješćivanja i djelovanja, sukladno članku 16. stavcima 1., 2., 4., 5. i 6. Uredbe (EU) 2022/2065

12. ne ispunjava obveze pružanja obrazloženja ograničenja, sukladno članku 17. stavcima 1., 3. i 4. Uredbe (EU) 2022/2065

13. ne dostavi obavijest o pružanju usluga iz članka 23. stavka 2. ovoga Zakona.

(2) Novčanom kaznom u iznosu od 1320,00 do 6630,00 eura kaznit će se za prekršaj iz stavka 1. ovoga članka i odgovorna osoba u pravnoj osobi.

(3) Novčanom kaznom u iznosu od 1320,00 do 6630,00 eura kaznit će se za prekršaj iz stavka 1. ovoga članka i fizička osoba – obrtnik.

(4) Za prekršaje iz ovoga članka ovlašteni tužitelj je Hrvatska regulatorna agencija za mrežne djelatnosti.

Prekršaji pružatelja internetskih platformi

Članak 19.

(1) Novčanom kaznom u iznosu od 6630,00 do 66.360,00 eura ili u iznosu do 6 % godišnjeg svjetskog prihoda dotičnog pružatelja usluga posredovanja u prethodnoj financijskoj godini, ovisno o tome koji je iznos veći, kaznit će se za prekršaj pravna osoba – pružatelj internetskih platformi, koja:

1. ne uspostavi interni sustav za rješavanje pritužbi, sukladno članku 20. stavcima 1., 3., 4., 5. i 6. Uredbe (EU) 2022/2065

2. ne provodi mjere protiv zloupotrebe ili zaštite od zloupotrebe, sukladno članku 23. stavcima 1. do 4. Uredbe (EU) 2022/2065

3. ne ispunjava obveze u pogledu izvješćivanja radi transparentnosti za pružatelje usluga internetskih platformi, sukladno članku 24. stavcima 1., 2., 3. i 5. Uredbe (EU) 2022/2065

4. ne ispunjava obveze u pogledu dizajna ili organizacije internetskih sučelja, sukladno članku 25. stavku 1. Uredbe (EU) 2022/2065

5. ne ispunjava obveze u pogledu oglašavanja na internetskim platformama, sukladno članku 26. stavcima 1. do 3. Uredbe (EU) 2022/2065

6. ne ispunjava obveze u pogledu transparentnosti sustava za preporučivanje, sukladno članku 27. stavcima 1. do 3. Uredbe (EU) 2022/2065

7. ne ispunjava obveze u pogledu zaštite maloljetnika na internetu, sukladno članku 28. stavcima 1. i 2. Uredbe (EU) 2022/2065.

(2) Novčanom kaznom u iznosu od 1320,00 do 6630,00 eura kaznit će se za prekršaj iz stavka 1. ovoga članka i odgovorna osoba u pravnoj osobi.

(3) Novčanom kaznom u iznosu od 1320,00 do 6630,00 eura kaznit će se za prekršaj iz stavka 1. ovoga članka i fizička osoba – obrtnik.

(4) Za prekršaje iz stavka 1. točaka 1. do 3. ovoga članka ovlašteni tužitelj je Hrvatska regulatorna agencija za mrežne djelatnosti.

(5) Za prekršaje iz stavka 1. točaka 4. i 5. ovoga članka ovlašteni tužitelji su nadležna tijela iz članka 6. ovoga Zakona u skladu s ovlastima određenim posebnim propisima.

(6) Za prekršaje iz stavka 1. točaka 6. i 7. ovoga članka ovlašteni tužitelj je Agencija za zaštitu osobnih podataka.

Prekršaji pružatelja internetskih platformi kojima se potrošačima omogućuje sklapanje ugovora na daljinu s trgovcima

Članak 20.

(1) Novčanom kaznom u iznosu od 6630,00 do 66.360,00 eura ili u iznosu do 6 % godišnjeg svjetskog prihoda dotičnog pružatelja usluga posredovanja u prethodnoj financijskoj godini, ovisno o tome koji je iznos veći, kaznit će se za prekršaj pravna osoba – pružatelj internetskih platformi kojima se potrošačima omogućuje sklapanje ugovora na daljinu s trgovcima, koja:

1. ne ispunjava obveze u pogledu sljedivosti trgovaca, sukladno članku 30. stavcima 1., 2., 3., 4., 6. i 7. Uredbe (EU) 2022/2065

2. ne pohranjuje informacije o trgovcu, sukladno članku 30. stavku 5. Uredbe (EU) 2022/2065

3. ne ispunjava obveze u pogledu dizajniranja internetskog sučelja, sukladno članku 31. stavcima 1. i 2. Uredbe (EU) 2022/2065

4. ne obavijesti potrošače o nezakonitom proizvodu ili usluzi, sukladno članku 32. stavcima 1. i 2. Uredbe (EU) 2022/2065.

(2) Novčanom kaznom u iznosu od 1320,00 do 6630,00 eura kaznit će se za prekršaj iz stavka 1. ovoga članka i odgovorna osoba u pravnoj osobi.

(3) Novčanom kaznom u iznosu od 1320,00 do 6630,00 eura kaznit će se za prekršaj iz stavka 1. ovoga članka i fizička osoba – obrtnik.

(4) Za prekršaje iz ovoga članka ovlašteni tužitelji su nadležna tijela iz članka 6. stavka 1. ovoga Zakona u skladu s ovlastima određenim posebnim propisima.

Prekršaji povezani s kršenjem praćenja provedbe i izvještavanja

Članak 21.

(1) Novčanom kaznom u iznosu od 6630,00 do 66.360,00 eura ili u iznosu do 6 % godišnjeg svjetskog prihoda dotičnog pružatelja usluga posredovanja u prethodnoj financijskoj godini, ovisno o tome koji je iznos veći, kaznit će se za prekršaj pravna osoba koja u statusu pouzdanog prijavitelja ili certificiranog tijela za izvansudsko rješavanje sporova ne dostavi Koordinatoru za digitalne usluge izvješća iz članka 9. stavka 4. ovoga Zakona.

(2) Novčanom kaznom u iznosu od 1320,00 do 6630,00 eura kaznit će se za prekršaj iz stavka 1. ovoga članka i odgovorna osoba u pravnoj osobi.

(3) Za prekršaje iz ovoga članka ovlašteni tužitelj je Hrvatska regulatorna agencija za mrežne djelatnosti.

Ograničenje visine sankcija

Članak 22.

Novčanom kaznom u iznosu do 1 % svjetskog prihoda pružatelja usluga posredovanja u prethodnoj financijskoj godini kaznit će se pravna osoba – pružatelj usluga posredovanja ako dostavi netočne, nepotpune ili obmanjujuće informacije, za izostanak odgovora ili ispravka netočne, nepotpune ili obmanjujuće informacije te izostanak pristanka na inspekciju sukladno članku 52. stavku 3. Uredbe (EU) 2022/2065.

V. PRIJELAZNE I ZAVRŠNE ODREDBE

Obavijest o pružanju usluga i rokovi za objavu informacija o načinu podnošenja obavijesti o pružanju usluga posredovanja

Članak 23.

(1) Koordinator za digitalne usluge objavit će na svojim mrežnim stranicama informaciju o načinu podnošenja obavijesti o pružanju usluga posredovanja u roku od jednog mjeseca od dana stupanja na snagu ovoga Zakona.

(2) Pružatelji usluga posredovanja koji imaju poslovni nastan u Republici Hrvatskoj obvezni su u roku od tri mjeseca od objave informacije iz stavka 1. ovoga članka dostaviti obavijest o pružanju usluge posredovanja.

(3) Obavijest iz stavka 2. ovoga članka nije uvjet za pružanje usluga.

Donošenje podzakonskih propisa

Članak 24.

Vijeće Hrvatske regulatorne agencije za mrežne djelatnosti donijet će pravilnike iz članka 5. stavaka 2. i 3. ovoga Zakona u roku od tri mjeseca od dana stupanja na snagu ovoga Zakona.

Prestanak važenja propisa

Članak 25.

(1) Danom stupanja na snagu ovoga Zakona prestaju važiti članci 16., 17., 18. i 21. Zakona o elektroničkoj trgovini (»Narodne novine«, br. 173/03., 67/08., 36/09., 130/11., 30/14. i 32/19.).

(2) Danom stupanja na snagu ovoga Zakona prestaje važiti Odluka o imenovanju Koordinatora za digitalne usluge (»Narodne novine«, br. 19/24.).

Stupanje na snagu

Članak 26.

Ovaj Zakon stupa na snagu osmoga dana od dana objave u »Narodnim novinama«.

Klasa: 022-02/24-01/65
 Zagreb, 28. ožujka 2025.

HRVATSKI SABOR

Predsjednik
 Hrvatskoga sabora
 Gordan Jandroković, v. r.